
Comunicat de presă

 ÎN CURÂND ÎNCEPE FESTIVALUL INTERNAŢIONAL DE TEATRU ORADEA 

Teatrul Regina Maria, în parteneriat cu Consiliul Judeţean Bihor, Primăria Municipiului Oradea, Fundaţia Culturală FITO, DDIP Bihor şi UNITER, organizează în perioada 24 septembrie - 1 octombrie a V-a ediţie a FESTIVALUL INTERNAŢIONAL DE TEATRU ORADEA. 

Festivalul de teatru orădean este un eveniment cultural cu tradiţie, care şi-a câştigat de-a lungul ediţiilor aprecierea publicului bihorean, dar şi a oamenilor de teatru care răspund cu entuziasm invitaţiei noastre de a participa la festival. Timp de opt zile, Oradea devine oraş al artei teatrale, spaţiu de întâlnire între artişti şi public, în care emoţia spectacolului şi magia scenei devin protagonişti. 

Ediţia din acest an a festivalului va cuprinde două mari secţiuni: secţiunea concurs - Festivalul de Teatru Scurt, ajuns la ediţia cu numărul XXIII şi secţiunea SPECTACOLE INVITATE - OFF CONCURS.

În cadrul Festivalului de Teatru Scurt 14 spectacole de la teatre din întreaga ţară, selecţionate de către criticul de teatru Mircea Morariu, vor concura pentru cele cinci premii oferite de către juriu, şi anume: premiul pentru cel mai bun spectacol, premiul pentru cea mai bună regie, premiul pentru cea mai bună scenografie, premiul pentru cel mai bun actor şi premiul pentru cea mai bună actriță. Juriul este format din criticii de teatru Doru Mareş, Ion Parhon şi Octavian Saiu.

Festivalul de Teatru Scurt cuprinde în componenţa sa şi „Concursul de Creaţie Dramatică Dedicat Piesei Scurte‟, la care au fost înscrise 13 texte. Câştigătorul va fi desemnat de juriul format din criticii de teatru Elisabeta Pop şi Claudiu Groza şi redactorul şef al revistei „Familia‟ Ioan Moldovan. 

În secţiunea Spectacole Invitate - OFF, publicul orădean se va putea delecta cu 13 spectacole extraordinare, fie invitate de la teatre din ţară, fie producţii apreciate ale teatrului orădean şi două concerte. De altfel, festivalul se va deschide în data de 24 septembrie cu o premieră a Teatrului Regina Maria -„Regele cerb‟, de Carlo Gozzi, regia Alexandru Colpacci.

Totodată, în perioada 27 septembrie - 1 octombrie, îi aşteptăm pe orădeni la cele trei spectacole şi două concerte care vor fi susţinute în aer liber, pe Scena Mobilă amplasată în Piaţa Unirii, care vor avea intrarea gratuită, cu menţiunea că la spectacolul „În inima nopţii - Episodul Lear‟, din cauza numărului redus de locuri, este nevoie de rezervare în prealabil.

Aşa cum am obişnuit publicul în fiecare an, pe lângă spectacolele de teatru, invităm iubitorii de cultură la o serie de evenimente conexe, care vor cuprinde trei lansări de carte şi un colocviu coordonat de criticul de teatru Mircea Morariu şi organizat în colaborare cu AICT TEATROLOGIE despre „Argumente în favoarea unui Festival de Teatru Scurt. Istoric, deveniri, dominante tematice şi estetice. Controverse‟. 

Evenimentele din cadrul FITO 2017 se vor desfăşura în şase spaţii diverse, forând atât convenţionalul, prin spectacolele la Sala Mare a Teatrului şi Sala Arcadia, cât şi neconvenţionalul prin spectacolele cu publicul pe scenă la Casa de Cultură a Sindicatelor, la Centrul Național de Informare și Promovare Turistică Bihor, Sala Studio Szigligeti şi scena mobilă amplasată în aer liber. 

Festivalul Internaţional de Teatru Oradea, unul dintre cele mai importante evenimente culturale orădene, va reuni astfel şi anul acesta nume mari ale teatrului românesc, de la spectacole create de mari regizori, precum Felix Alexa, Andrei Şerban, Bobi Pricop, Vlad Massaci, la actori precum Florin Dobrovici, Constantin Cotimanis, Catrinel Dumitrescu, Mircea Diaconu, până la personalităţi culturale marcante, dintre care îi amintim pe Nicolae Prelipceanu, Alina Epingeac, Florica Ichim, Oana Cristea Grigorescu, Raluca Rădulescu, Zeno Fodor. 

Ţinem să mulţumim, de asemenea, tuturor celor care ne-au sprijinit în realizarea festivalului, începând cu Consiliul Judeţean Bihor, Primăria Municipiului Oradea, Fundaţia Culturală FITO, DDIP Bihor, UNITER,  Raiffeisen Bank - partenerul oficial, Inteva Products, Mic Mobilier Trans, Varadia, Lions, Dc, Hotel Continental, Farmacia 3, R&R, Scala, Centrul Naţional Pentru Promovarea Turismului, Magnolia şi tuturor partenerilor media care sunt mereu alături de noi. 

Biletele s-au pus în vânzare la Agenţia de Bilete a Teatrului de marți până vineri în intervalul orar 10:00 – 19:00, iar în weekend între orele 10:00-13:00. Puteţi achiziţiona bilete şi cu o oră înainte spectacol sau online pe www.biletmaster.ro. Pentru informaţii suplimentare şi rezervări de bilete, vă invităm să sunaţi la numărul de telefon: 0259/440.742. 

Vă aşteptăm la teatru!

